Ulykke under Gran Turismo Polini i Polen

Arrangør: Norsk fører i sjokk

Norsk luksusbil kjørte inn i folkemengde - 17 skadet

(VG Nett) Her kjører den norske luksusbilen inn i folkemengden.

Eliese Laustsen

Ingeborg Huse Amundsen

Oppdatert 7. november 2013

Artikkelen er over syv år gammel

En norskregistrert Koenigsegg CCX-R raste inn i en gruppe publikummere under billøpet Gran Turismo Poloni i Polen i ettermiddag rundt kl. 16, melder den polske kanalen TVN24.

Av de totalt 17 skadede personene er 15 brakt til sykehus. Av disse er fire alvorlig skadet, melder flere polske medier.

Alle er bevisste, og flere har kutt og blåmerker, meldes det.

To av tilskuerne som er sendt på sykehus er et søskenpar på omkring seks-sju år, opplyser Waldemar Paternoga, nestleder for katastrofehåndtering i den polske regionen, til VG. Et av barna skal ha brukket beinet, melder det polske nettstedet Wiadomosci.

KAOS: 17 personer er skadd og 15 fraktet til sykehus etter at denne bilen kjørte ut av veien. Foto: EPA

Nordmann bak rattet

Ulykken inntraff under en oppvisning utenom selve konkurransen der bilene kjørte på banen uten tidtaking.

- Det var ingen konkurranse, og det gjør det ekstra tragisk. Bilføreren hadde en veldig lav fart, omkring 70-100 kilometer i timen, opplyser arrangør Peter Ternström i Gran Turismo Events overfor VG.

Bilracearrangørene bekrefter at det er voksen mann fra Norge og at han satt alene i bilen.

- Det eneste vi kan si er at han var nykter og at han har kjørt på lignende eventer før. Han har stor erfaring med sportsbiler. Føreren er i sjokk, forteller Ternström.

ULYKKE: Den norskregisterte bilen krasjet inn i en folkemengde. 17 personer ble skadet. FOTO: AFP



Han sier at alle involverte opplever situasjonen som forferdelig og svært krevende. De 17 skadde skal etter det arrangørene har fått opplyst fra sykehuset i Poznan være i stabil tilstand.

Arrangøren: - Vi har fulgt alle regler

- Vi er veldig lei oss for det som har skjedd. Dette er niende gang vi arrangerer racet og vi har aldri hatt noen problemer tidligere, sier Ternström.

Han vektlegger at arrangementet er i samarbeid med lokalt politi og myndigheter.

- Vi har fulgt alle retningslinjer, sier han.

Arrangørene vil avholde en pressekonferanse i Poznan i morgen.

- Føreren er avhørt av politiet i Poznan, hvor saken etterforskes. Årsaken til ulykken er foreløpig ukjent, sier Waldemar Paternoga til VG.

Kl. 23, sju timer etter ulykken inntraff, opplyser Poznan-politiets talsmann Andrzej Borowiak at den norske bilføreren fremdeles oppholder seg på politistasjonen.

Krisehåndteringsansvarlig Paternoga bekrefter at bilføreren er fysisk uskadd, og mener alle de involverte i ulykken vil overleve.

Søndag kveld var fem av de skadde fremdeles på sykehuset i Poznan.

Norsk bil

Det foreløpig uvisst om føreren er eier av bilen. Den involverte bilen er av typen Koenigsegg CCX-R og registrert i Norge.

Vitner sier til det polske nettstedet Gazeta.pl Poznan at ulykken skjedde 200 meter fra startstreken. De sier de opplevde situasjonen som «en tydelig førerfeil» og mener vedkommende ikke hadde kontroll på bilen.

- Jeg gråt fordi jeg innså at flere var i ferd med å bli slaktet. Folk fløy rundt, og resultatet ble helt forferdelig. En ambulanse dukket raskt opp og måtte gjenopplive folk, sier vitnet til den polske avisen.

Flere norske sportsbiler deltar i løpet.

Publisert: 30.06.13 kl. 19:25 Oppdatert: 07.11.13 kl. 10:40

Mer om Polen